**Ministru kabineta noteikumu projekta**

**„Grozījumi Ministru kabineta 2012.gada 10.jūlija noteikumos Nr.493 „Valsts augu aizsardzības dienesta maksas pakalpojumu cenrādis”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1.  | Pamatojums | Likuma par budžetu un finanšu vadību 5.panta devītā daļa. |
| 2.  | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban ir spēkā Ministru kabineta 2012.gada 10.jūlija noteikumi Nr.493 „Valsts augu aizsardzības dienesta maksas pakalpojumu cenrādis” (turpmāk – noteikumi Nr.493). 1. Kopš 2000.gada ir noteikts vienāds izcenojums fitosanitārajām pārbaudēm zāģmateriālu un zāģbaļķu (turpmāk – apaļkoki) kravām. Izcenojums noteikts, to nediferencējot pa koksnes veidiem, proti, kokzāģētavā apstrādāta vai neapstrādāta koksne.

 Lai izsniegtu fitosanitāro sertifikātu, iepriekš jāveic fitosanitārā pārbaude kravai, nosakot, vai krava atbilst importētājvalsts fitosanitārām prasībām.Tā kā apaļkokiem (neapstrādātai koksnei) salīdzinājumā ar zāģmateriāliem (mehāniski apstrādātu koksni) ir liels fitosanitārais risks, ir jāpiemēro fitosanitārie pasākumi, t.i., jāveic koksnes fumigēšana pret kaitēkļiem. Latvijā koksnes fumigēšanai pret kaitēkļiem nav reģistrēts neviens augu aizsardzības līdzeklis, bet atbilstoši Eiropas Parlamenta un Padomes 2009.gada 21.oktobra Regulas (EK) Nr.[1107/2009](http://eur-lex.europa.eu/eli/reg/2009/1107?locale=LV) par augu aizsardzības līdzekļu laišanu tirgū, ar ko atceļ Padomes Direktīvas [79/117/EEK](http://eur-lex.europa.eu/eli/dir/1979/117?locale=LV) un [91/414/EEK](http://eur-lex.europa.eu/eli/dir/1991/414?locale=LV), (turpmāk – Regula) 51.pantam ir izsniegtas atļaujas uzņēmējiem reģistrēta augu aizsardzības līdzekļa (Magtoksīns tb.) lietošanas jomas paplašinājumam priedes, egles, apses un bērza apaļkoku apstrādei. Tomēr minētajam līdzeklim netiek veikti efektivitātes pētījumi, tāpēc pat pēc koksnes apstrādes ar augu aizsardzības līdzekli Magtoksīns tb. saglabājas liels fitosanitārais risks, jo nav pārbaudīta šī augu aizsardzības līdzekļa iedarbības efektivitāte uz koksnei kaitīgiem organismiem. Tādēļ, lai novērstu to, ka no Latvijas izvestā apaļkoku kravā tiek atklāti kaitīgie organismi, un lai netiktu saņemtas notifikācijas (eksportētājvalstij adresēts importētājvalsts paziņojums par kravas fitosanitāro prasību neatbilstību), Valsts augu aizsardzības dienesta (turpmāk – dienests) inspektoriem ir jāveic pastiprināta apaļkoku kravu fitosanitārā kontrole. Tiklīdz no importētājvalsts tiek saņemta notifikācija, importētājvalstij rodas pamats aizliegt vai kavēt konkrēto kravu eksportu, bet tas var radīt negatīvas ekonomiskas sekas Latvijas eksportētājiem. Ņemot vērā fitosanitārā riska būtiskās atšķirības starp zāģmateriāliem (kokzāģētavā mehāniski apstrādātu koksni) un apaļkokiem (mehāniski neapstrādātu koksni), ar noteikumu projektu ieviests diferencēts izcenojums fitosanitārajām pārbaudēm apaļkokiem, kam ir liels fitosanitārais risks, – 2,85 *euro* par 1 m3 koksnes, bet zāģmateriāliem, kam ir daudz mazāks fitosanitārais risks, – 0,28 *euro* par m3 koksnes. Kā jau iepriekš norādīts, kopš 2000.gada nav mainīti izcenojumi fitosanitārajām pārbaudēm dažādiem koksnes materiāliem. Visas izmaksas, kas ietvertas fitosanitāro pārbaužu izcenojumos, tai skaitā atlīdzībai, par degvielu, informāciju tehnoloģijām, inspektoru aprīkojumu, ir vairākkārt kāpušās, kā arī palielinājušies fitosanitārie apdraudējumi. Esošajā cenrādī ir noteikts vienāds izcenojums fitosanitārajām pārbaudēm zāģmateriālu un zāģbaļķu kravām (cenrāža 12.1.6.1. apakšpunkts), to nediferencējot pa koksnes veidiem, proti, kokzāģētavā apstrādāta vai neapstrādāta koksne, kā arī noteikts atsevišķs izcenojums (cenrāža 12.1.6.2. apakšpunkts) papīrmalkai un apaļkokiem (tehniskai koksnei), neņemot vērā fitosanitāro risku, kāds ir neapstrādātai koksnei saistībā ar kaitīgo organismu iespējamo klātbūtni.Palielinoties koksnes eksportam uz trešajām valstīm un globālai tirdzniecībai kopumā, palielinās arī fitosanitārais risks. Visā pasaulē, eksportējot augus un augu produktus, aizvien vairāk tiek pievērsta uzmanība iespējamam jaunam fitosanitāram riskam – valstī ievest līdz tam nekonstatētus karantīnas organismus. Lai izvairītos no paziņojumiem par fitosanitāro noteikumu neievērošanu (notifikācijām), ar kurām var tikt noteikts aizliegums ievest valstī koksni no Latvijas, neapstrādāta koksne pirms izvešanas uzmanīgi jāpārbauda, lai laikus varētu konstatēt kaitīgos organismus.Apzinoties Latvijas koksnes eksporta tirgus saglabāšanas nozīmīgumu, Latvijas Kokrūpniecības federācija ierosināja pievērst lielāku uzmanību tieši neapstrādātas koksnes eksporta pārbaudēm. Zāģmateriāla ikgadējais eksporta apjoms stabili pārsniedz 2,3 milj. m3. Pēc biedrības “Latvijas Kokrūpniecības federācija” prognozēm, eksporta apjoms tuvākajos gados pakāpeniski samazināsies, jo palielinās vietējās apstrādes uzņēmumu pieprasījums pēc zāģmateriāliem to tālākai pārstrādei. Tajā pašā laikā palielinās zāģmateriālu eksports ārpus ES valstīm. Tā kā tendences Latvijas zāģmateriālu noieta tirgū ar nelielu aizkavēšanos ir līdzīgas kā Ziemeļvalstu tirgū, ir jāņem vērā, ka 2013.gadā Somijas un Zviedrijas skujkoku zāģmateriālu eksports uz Ķīnu ir kāpis par 186%. Arī Latvijas ražotāji 2014.gada pirmajos četros mēnešos uz Ķīnu ir kāpinājuši eksportu par 75% salīdzinājumā ar to pašu periodu 2013. gadā, tāpat būtiski ir palielinājies eksports uz Ēģipti – par 69 %. Fitosanitārā sertifikāta saņemšanas izmaksu kāpums neatstās nozīmīgu ietekmi uz šiem procesiem, jo tas veido tikai 0,14 % no eksporta cenas.Palielinoties vietējās pārstrādes uzņēmumu pieprasījumam un mazinoties ciršanas apjomam, kopš 2011.gada pakāpeniski samazinās arī apaļkoku eksports. Fitosanitārā sertifikāta saņemšanas izmaksu kāpums var samazināt apaļkoku eksportu ārpus ES, tomēr šis potenciālais samazinājums neradīs manāmas sekas uz Latvijas mežsaimniecības konkurētspēju, jo eksports ārpus ES valstīm nav liels – apmēram 1% no apjoma, kas tiek iegūts no Latvijas mežiem. Turklāt, samazinoties zāģbaļķu un finierkluču izvedumam (tie dominē eksportā uz trešajām valstīm), Latvijas kokrūpniecība būs ieguvēja, jo pēc šī sortimenta pieprasījums no Latvijas kokrūpniecības uzņēmumiem ir lielāks nekā piedāvājums. Tāpat tas būs ieguvums Latvijas tautsaimniecībai kopumā, jo reizē ar zāģbaļķu un finierkluču eksportu tiek eksportētas darbavietas un nodokļi, tāpēc ka pievienotā vērtība šai lietkoksnei tiek radīta citur.Tādējādi valstī varētu samazināties ieņēmumi no neapstrādātas koksnes eksporta, bet palielināties ieņēmumi no apstrādātas koksnes eksporta, vienlaikus veicinot uzņēmējdarbību Latvijā, jo koksne tiks apstrādāta Latvijā.2014.gada astoņos mēnešos dienests ir veicis fitosanitārās pārbaudes un izsniedzis fitosanitāro sertifikātu 228 747 m3 nemizotu zāģbaļķu kravām un 660 121 m3 zāģmateriālu.2. Praksē ir gadījumi, kad persona pēc savas iniciatīvas vēlas, lai dienests ārpus dienesta īstenotās kontroles noņemtu augu vai augu produktu paraugus analīzēm. Šāda paraugu ņemšana atbilst likumā “Par valsts budžetu un finanšu vadību” dotajai maksas pakalpojumu definīcijai, jo vērsta uz sabiedrības vajadzību apmierināšanu. Tāpēc Ministru kabineta 2011.gada 13.decembra noteikumos Nr.950 „Augu aizsardzības līdzekļu lietošanas noteikumi” ir noteikts, ka, pamatojoties uz personas lūgumu, ārpus dienesta īstenotās kontroles dienests noņem paraugus, bet ar parauga ņemšanu un novērtējuma sagatavošanu saistītos izdevumus sedz persona saskaņā ar normatīvajiem aktiem par dienesta sniegto maksas pakalpojumu cenrādi. Jaunie pakalpojumi dienestam ir jānodrošina no 2015.gada 1.februāra. Tāpēc noteikumu projektā ir iekļauti jauni pakalpojumi un noteikti to izcenojumi: pēc personas pieprasījuma paraugu ņemšana no augu aizsardzības līdzekļiem, augsnes, augiem, augu produktiem, sagatavotiem augu aizsardzības līdzekļu darba šķidrumiem, citiem priekšmetiem un parauga atbilstošu iesaiņošanu, pēc personas pieprasījuma novērtējuma sagatavošana saskaņā ar akreditētas laboratorijas testēšanas pārskatā norādītiem testēšanas rezultātiem augu aizsardzības līdzekļu, sagatavotu augu aizsardzības līdzekļu darba šķidrumu, augsnes, augu vai augu produktu paraugā, pēc personas pieprasījuma padziļināta novērtējuma sagatavošana saskaņā ar akreditētas laboratorijas testēšanas pārskatā norādītiem testēšanas rezultātiem augsnes, augu, augu produktu, un citu priekšmetu, kas varētu būt nonākuši saskarē ar augu aizsardzības līdzekļiem, paraugā. |
| 3.  | Projekta izstrādē iesaistītās institūcijas | Zemkopības ministrija un dienests, kā arī biedrība “Latvijas Kokrūpniecības federācija” |
| 4.  | Cita informācija | Nav. |
| **II. Tiesību akta projekta ietekme uz sabiedrību,** **tautsaimniecības attīstību un administratīvo slogu** |
| 1.  | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz personām, kas nodarbojas ar koksnes eksportu.Pēc dienesta informācijas, Latvijā 2014.gada 1.janvārī ar koksnes produktu eksportu nodarbojās 58 eksportētāji.  |
| 2. | Tiesiskā regulējuma ietekme uz tautsaimniecību un administratīvo slogu. | Saskaņā ar noteikumu projektu koksnes eksportētājiem, kas eksportē apaļkokus, tiks piemērots izcenojums, kas aprēķināts, pamatojoties uz izvērtēto risku par fitosanitārajām pārbaudēm pirms fitosanitārā sertifikāta izsniegšanas, eksportējot neapstrādātus zāģbaļķus. Tāpat pārrēķināts izcenojums zāģmateriālu pārbaudēm. |
| 3.   | Administratīvo izmaksu monetārs novērtējums | Projekts šo jomu neskar. |
| 4.   | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2015. gads | Turpmākie trīs gadi (*euro*) |
| 2016. | 2017. | 2018. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar budžetu kārtējam gadam | izmaiņas, salīdzinot ar kārtējo 2015.gadu | izmaiņas, salīdzinot ar kārtējo 2015.gadu | izmaiņas, salīdzinot ar kārtējo 2015.gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 186 662 | +335 203 | +335 203 | +335 203 | +335 203 |
| * 1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi.
 | 186 662 | +335 203 | +335 203 | +335 203 | +335 203 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 186 662 | +335 203 | +335 203 | +335 203 | +335 203 |
| 2.1. valsts pamatbudžets | 186 662 | +335 203 | +335 203 | +335 203 | +335 203 |
| 2.2. valsts speciālais budžets |  |  |  |  |  |
| 2.3. pašvaldību budžets  |  |  |  |  |  |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets |  |  |  |  |  |
| 3.2. speciālais budžets |  |  |  |  |  |
| 3.3. pašvaldību budžets  |  |  |  |  |  |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X |  |  |  |  |
|  |  |  |  |
|  |  |  |  |
| 5. Precizēta finansiālā ietekme: |  |  |  |  |  |
| 5.1. valsts pamatbudžets |  |  |  |  |
| 5.2. speciālais budžets |  |  |  |  |
| 5.3. pašvaldību budžets  |  |  |  |  |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  | Detalizēts izcenojuma aprēķins dots anotācijas 1.pielikumā |
| **6.1. detalizēts ieņēmumu aprēķins** |  | 2015.gadā saskaņā ar apstiprināto budžetu kārtējam gadam par zāģbaļķu un zāģmateriālu pārbaudēm (spēkā esošais nediferencētais izcenojums 0,14 *euro*/m3) ir plānoti ieņēmumi 185 662 *euro* apmērā un par pārbaudēm papīrmalkai, apaļkokiem (tehniskai koksnei) (spēkā esošais izcenojums 0,04 euro/m3) – 1000 *euro*. 426 157 m3 zāģbaļķi x 0,14 = 59 662 *euro*900 000 m3 zāģmateriāli x 0,14=126 000 *euro*25 000 m3 x 0,04=1000 *euro*Kopā par fitosanitārajām pārbaudēm zāģmateriāliem, zāģbaļķiem, apaļkokiem un papīrmalkai ir plānoti ieņēmumi 186 662 *euro*. Bet 2015.gadā pēc izcenojuma izmaiņām un turpmākajos gados tiek plānots, ka gadā varētu notikt fitosanitārās pārbaudes 850 000 m3 zāģmateriāliem (tas veidotu ieņēmumus 238 000 *euro* apmērā (850 000 x 0,28 *euro*/m3)) un 100 000 m3 apaļkoku (zāģbaļķu) (tas veidotu ieņēmumus 283 000 *euro* apmērā (100 000 x 2,83 *euro*/m3). Kopā gadā tie būtu 521 000 *euro*. Plānojot ņemts vērā, ka ne vienmēr un ne visi eksportētāji vēlēsies veikt zāģbaļķu apstrādi, tā nodrošinot kopējo ieņēmumu palielinājumu. Tādējādi palielinājums saistībā ar izcenojumu palielinājumu salīdzinājumā ar budžetā apstiprinātajiem ieņēmumiem varētu būt 334 338 *euro*. Ievērojot Latvijas Kokrūpniecības federācijas ierosinājumu, tika saskaņots un precizēts kokmateriālu sadalījums pa to veidiem, maksimāli pietuvinot to muitas kodifikatoram. Tāpat, ņemot vērā iespējamo fitosanitāro risku saskaņā ar pārbaužu veikšanas metodiku, tika pārskatītas pārbaužu faktiskās izmaksas pēc reāli patērētā laika pārbaudē. Pārbaudē kokmateriāls ir jāatsedz no mizas. Pārbaudāmo vietu skaits kaitīgo organismu noteikšanai ir atkarīgs no kokmateriāla veida (skujkoki, lapu koki) un tā daudzuma. Viena pārbaude 20 m3 neapstrādātas koksnes (ar mizas klātbūtni) (cenrāža 12.1.6.2. apakšpunkts), noņemot mizas fragmentus atbilstoši instrukcijā norādītajam daudzumam un vietām, izanalizējot koksnes stāvokli zem mizas (ir vai nav kaitēkļu bojājumi, ejas, grauzumi u.c.), nosakot kaitīgo organismu klātbūtni un to konstatācijas gadījumā nosakot arī kaitīgā organismu sugu, un noņemot un noformējot paraugus konkrētā kaitīgā organisma laboratoriskam apstiprinājumam, vidēji prasa 8 stundas. Saskaitot visas izmaksas – darba algu, darba devēja sociālo nodoklio, transporta izmaksas, datubāzes uzturēšanu, inspektora aprīkojumu, inspektoru apmācība – vidēji vajadzīgi 56,60 *euro* (inspektora darba samaksa, degviela, informācijas sistēmas uzturēšana, inspektora aprīkojums). Tātad viena kubikmetra izmaksas veido 2,83 *euro*.Līdz šim, piemērojot spēkā esošos izcenojumus, netika segtas izmaksas par fitosanitārajām pārbaudēm zāģmateriāliem un apaļkokiem. Spēkā esošā izcenojuma aprēķinā par pamatu tika izmantota atšķirīga metodika (apstiprināta 2001.gadā). Šis izcenojums vidēji tika rēķināts pārbaudei, kuras vidējais apjoms 100 m3. 2010.gadā Eiropā tika pārstrādāts Augu veselības režīms, kurā liela uzmanība ir pievērsta jaunajiem fitosanitārajiem apdraudējumiem. Tāpēc dienests 2013.gadā izstrādāja un apstiprināja jauno pārbaužu veikšanas metodiku, un atbilstoši tai ir aprēķināti jaunie izcenojumi fitosanitārajām pārbaudēm koksnei. Anotācijas 2.pielikumā ir dots izmaksu pozīciju salīdzinājums dažādām koksnes pārbaudēm, pārrēķinot uz vienu kubikmetrukoksnes. Vislielākā atšķirība starp jaunajiem un spēkā esošajiem izcenojumiem (izcenojuma aprēķinā piemērotas 2005.gada izmaksas pārrēķinātas *euro*) ir tā laika patēriņā, kas jāpavada pārbaudē, un atbilstošā darba samaksas apmērā, kā arī izmaksām degvielai un inspektoru aprīkojumam.2015.gadā un turpmākajos gados par jaunajiem maksas pakalpojumiem augu aizsardzības līdzekļu aprites jomā plānoti 864,88 *euro*, tai skaitā:a) pēc personas pieprasījuma par paraugu ņemšanu no augu aizsardzības līdzekļiem, augsnes, augiem, augu produktiem, sagatavotiem augu aizsardzības līdzekļu darba šķidrumiem, citiem priekšmetiem un parauga atbilstošu iesaiņošanu (izcenojumā nav iekļauta parauga nogādāšana atbilstošā laboratorijā) – 390 *euro* (15 paraugu x 26 *euro*);b) pēc personas pieprasījuma par novērtējuma sagatavošanu saskaņā ar akreditētas laboratorijas testēšanas pārskatā norādītiem testēšanas rezultātiem augu aizsardzības līdzekļu (kvalitāte pēc derīguma termiņa beigām) un sagatavotu augu aizsardzības līdzekļu darba šķidrumu, augsnes, augu vai augu produktu paraugā – 111,30 *euro* (15 novērtējumu x 7,42 *euro*);c) pēc personas pieprasījuma par padziļināta novērtējuma sagatavošanu saskaņā ar akreditētas laboratorijas testēšanas pārskatā norādītiem testēšanas rezultātiem tādas augsnes, augu, augu produktu un citu priekšmetu paraugā, kas varētu būt nonākuši saskarē ar augu aizsardzības līdzekļiem, – 363,58 *euro* (7 novērtējumi x 51,94 *euro*)Kopējais palielinājums salīdzinājumā ar 2015.gada budžetā apstiprinātajiem ieņēmumiem pēc izcenojumu palielinājuma par fitosanitārajām pārbaudēm zāģmateriāliem un apaļkokiem un pēc jauno maksas pakalpojumu ieviešanas augu aizsardzības līdzekļu aprites jomā plānots ir 335 203 *euro* apmērā. |
| **6.1. detalizēts izdevumu aprēķins** |  |

|  |  |  |  |  |
| --- | --- | --- | --- | --- |
| EKK | Izdevumu veidi | 2016.g. plāns, EUR | 2017.g. plāns, EUR | 2018.g. plāns, EUR  |
| 1000-4000;6000-7000 | **Uzturēšanas izdevumi** | 521 865 | 521 865 | 521 865 |
| 1000-2000 | **Kārtējie izdevumi** | 521 865 | 521 865 | 521 865 |
| 1000 | Atlīdzība | 481 462 | 481 462 | 481 462 |
| 1100 | Atalgojums | 389564 | 389564 | 389564 |
| 2000 | Preces un pakalpojumi | 40403 | 40403 | 40403 |

 |
| 7. Cita informācija | Pēc noteikumu projektā noteiktās izcenojuma piemērošanas koksnei 2015.gadā un turpmākajos gados ieņēmumi no fitosanitārajām pārbaudēm kopumā varētu palielināties par 334 338 *euro* salīdzinājumā ar 2015.gada apstiprināto ieņēmumu plānu.Izmaksu palielinājums par fitosanitārajām pārbaudēm neapstrādātu apaļkoku kravām eksportētājus varētu veicināt apaļkokus pirms eksportēšanas apstrādāt, tādējādi palielinot pievienoto vērtību. Taču nav prognozējams, vai eksportētāji vēlēsies veikt zāģbaļķu apstrādi, tādējādi nodrošinot kopējo ieņēmumu palielinājumu valstī. Jauno izcenojumu piemērošana no 2015.gada par paraugu ņemšanu un novērtējuma sagatavošanu pēc klientu pieprasījuma palielinās kopējos ieņēmumus no maksas pakalpojumiem apmēru par 865 *euro* gadā.2015.gadā un turpmākajos gados ieņēmumu palielinājums, kas varētu rasties Valsts augu aizsardzības dienesta budžeta programmā 27.00 „Augu veselība un augu aprites uzraudzība”, tiks novirzīts izdevumiem par fitosanitārajām pārbaudēm un paraugu ņemšanu un novērtējumu sagatavošanu pēc personas pieprasījuma. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Nav. |
| 2. | Atbildīgā institūcija | Par normatīvo aktu projektu sagatavošanu ir atbildīga Zemkopības ministrija. |
| 3. | Cita informācija | Nav. |

*Anotācijas V sadaļas 1.un 2.tabula – projekts šo jomu neskar.*

|  |
| --- |
| **VI. Sabiedrības līdzdalība un komunikācijas aktivitātes** |
| 1. Plānotās sabiedrības līdzdalības un komunikācijas aktivitātes saistībā ar projektu | Noteikumu projekts 2014.gada novembrī tiks ievietots Zemkopības ministrijas tīmekļa vietnē. |
| 2. Sabiedrības līdzdalība projekta izstrādē  | Sagatavošanas gaitā noteikumu projekts elektroniski nosūtīts biedrībai “Latvijas Kokrūpniecības federācija”, Latvijas Kokmateriālu ražotāju un tirgotāju asociācijai, Latvijas Kokapstrādes uzņēmēju un eksportētāju asociācijai un asociācijai „Latvijas Koks”.  |
| 3. Sabiedrības līdzdalības rezultāti | Biedrībai “Latvijas Kokrūpniecības federācija”, Latvijas Kokmateriālu ražotāju un tirgotāju asociācijai, Latvijas Kokapstrādes uzņēmēju un eksportētāju asociācijai un asociācijai „Latvijas Koks” nav iebildumu par noteikumu projektu.  Biedrība “Latvijas Kokrūpniecības federācija” tika iesaistīta projekta izstrādē. |
| 4. Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. Projekta izpildē iesaistītās institūcijas | Valsts augu aizsardzības dienests  |
| 2. Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. Cita informācija | Nav. |

Zemkopības ministrs J. Dūklavs

22.01.2015. 15:59

2362

I.Blūma

67027309, Iveta.Bluma@vaad.gov.lv